Αχιλλέας Μπέος

Βιογραφικά στοιχεία

Γεννήθηκε το 1959 στον Βόλο, αλλά μεγάλωσε στη Νέα Σμύρνη, στην οποία εγκαταστάθηκε η οικογένειά του όταν ο ίδιος ήταν παιδί. Ο πατέρας του ήταν μαραγκός και μέλος του ΚΚΕ Εσωτερικού. Ο ίδιος ο Αχιλλέας Μπέος δηλώνει ότι απεχθάνεται τους Έλληνες πολιτικούς, με εξαίρεση τον Ανδρέα Παπανδρέου, του οποίου υπήρξε θαυμαστής και ψηφοφόρος, αν και μετά το θάνατό του σταμάτησε να στηρίζει το ΠΑΣΟΚ.
«Και θα πάω στα λόγια του αείμνηστου Ανδρέα Παπανδρέου, γιατί άλλο το ΠΑΣΟΚ του τότε που όλοι το στηρίξαμε και το ψηφίσαμε, μέσα σ' αυτούς και εγώ βέβαια, και άλλο το ΠΑΣΟΚ του τώρα. Τρομοκρατήστε τους τρομοκράτες είχε πει τότε. Που να είναι ήξερε πως θα απευθυνόταν στο κόμμα που ίδρυσε αυτός; Μεγάλες κουβέντες.»
O Αχιλλέας Μπέος τελικά εγκαταστάθηκε στις ΗΠΑ, όπου υποστηρίζεται ότι απέκτησε την αμερικανική υπηκοότητα, το οποίο ο ίδιος διαψεύδει. Στις ΗΠΑ αρχικά εργάστηκε ως σωματοφύλακας, ενώ στη συνέχεια δραστηριοποιήθηκε στον τομέα της εστίασης και της νυχτερινής διασκέδασης. Επέστρεψε στην Ελλάδα το 1996 συνεχίζοντας τις ίδιες επιχειρηματικές δραστηριότητες συνεργαζόμενος με σημαντικούς τραγουδιστές του λαϊκού ρεπερτορίου. Παράλληλα διοργάνωνε συναυλίες Ελλήνων τραγουδιστών σε διάφορες πόλεις της Ελλάδας αλλά και στο εξωτερικό.
Είναι νυμφευμένος και έχει πέντε παιδιά.

Ενασχόληση με τον αθλητισμό

Με την επιστροφή του στην Ελλάδα άρχισε να ασχολείται με τα διοικητικά της ποδοσφαιρικής ομάδας του Πανιωνίου διατελώντας, το 1998, γενικός αρχηγός του. Το 1998 αναλαμβάνει την διαχείριση της ομάδας και το 2002, εκμεταλλευόμενος σχετικό νόμο, την μετονομάζει σε «Νέο Πανιώνιο» διαγράφοντας τα χρέη της και τοποθετώντας ως πρόεδρο της ΠΑΕ τον γνωστό τραγουδιστή Λευτέρη Πανταζή. Την ίδια εποχή οι μετοχές της ομάδας μεταβιβάζονται από τον Δήμο Νέας Σμύρνης στον Λευτέρη Πανταζή. Υποστηρίζεται όμως ότι ο ουσιαστικός έλεγχος της ομάδας ασκείτο από τον ίδιο τον Μπέο. Παράλληλα ήρθε σε σύγκρουση με τους αδελφούς Θωμά και Βίκτωρα Μητρόπουλο, καθώς και με τον Κωνσταντίνο Τσακίρη, πρόεδρο τότε του ερασιτέχνη Πανιωνίου και μετέπειτα πρόεδρο της ΠΑΕ. Το 2006 ανέλαβε για τελευταία φορά την προεδρία, αποχώρησε όμως λίγο αργότερα λόγω της κόντρας του με τους οργανωμένους φιλάθλους, την θύρα των οποίων είχε κλείσει για ένα διάστημα.
Μετά την αποχώρησή του από τον Πανιώνιο επιχείρησε να αναμειχθεί με τα διοικητικά της Νίκης Βόλου προωθώντας την συγχώνευση των δύο τοπικών ομάδων χωρίς όμως επιτυχία, με αποτέλεσμα να στραφεί στον Ολυμπιακό Βόλου, τον οποίο και απέκτησε το 2008. Τον επόμενο χρόνο ανέβηκε στην Α΄ Εθνική καταφέρνοντας να αγωνιστεί και σε ευρωπαϊκές διοργανώσεις. Από το 2011 δεν είναι πρόεδρος της ομάδας λόγω ποινής που του έχει επιβληθεί από την ΕΠΟ λόγω της φερόμενης εμπλοκής του στα στημένα παιχνίδια.
Ως αθλητικός παράγοντας έχει συμμετάσχει σε αρκετά επεισόδια δημιουργώντας αρκετές κόντρες με διάφορους παράγοντες του ελληνικού ποδοσφαίρου, όπως με τον επί σειρά ετών πρόεδρο της ΕΠΟ Βασίλη Γκαγκάτση, τον Μάκη Ψωμιάδη, τον οποίο αποκάλεσε «δίμετρη αδελφή με μουστάκι» και τον Αλέξη Κούγια. Τον τελευταίο δε τον χτύπησε στο πρόσωπο το 2005 κατά τη διάρκεια συνεδρίασης του Διοικητικού Συμβουλίου της Ένωσης Ποδοσφαιρικών Ανώνυμων Εταιρειών (ΕΠΑΕ).

Δικαστικές διαμάχες

Η πρώτη αναφορά του ονόματος του Μπέου σε στημένα παιχνίδια έγινε σε αυτό του Πανιωνίου με την Ντιναμό Τιφλίδας, παιχνίδι που έχει χαρακτηριστεί ως στημένο από την UEFA. Παρ'όλα αυτά δεν αποδείχθηκε η συμμετοχή του σε παράνομη ενέργεια.
Το 2011 συνελήφθη με την κατηγορία της σύστασης εγκληματικής οργάνωσης που έστηνε αγώνες, κατηγορία για την οποία προφυλακίστηκε στo σοφρωνιστικό κατάστημα Ναυπλίου. Τον Ιούνιο του 2012 αποφυλακίστηκε με απόφαση του Συμβουλίου Εφετών με την επιβολή περιοριστικών όρων όπως απαγόρευση εξόδου από την χώρα, καταβολή εγγύησης ύψους 300.000 ευρώ και απαγόρευση οποιασδήποτε ενασχόλησης με το ποδόσφαιρο. Για την υπόθεση αυτή η Ελληνική Ποδοσφαιρική Ομοσπονδία του επέβαλε ποινή ισόβιας απαγόρευσης με το ποδόσφαιρο, η οποία διατηρήθηκε και με απόφαση του δευτεροβάθμιου οργάνου της ΕΠΟ ύστερα από έφεση του Μπέου. Τους επόμενους μήνες αναμένεται η απόφαση για την παραπομπή του ή μη σε δίκη.

Δημαρχία

Στις αυτοδιοικητικές εκλογές του 2014 εξελέγη δήμαρχος Βόλου. Συγκεκριμένα στον πρώτο γύρο συγκέντρωσε 38,29% καταλαμβάνοντας την πρώτη θέση ενώ στον δεύτερο γύρο συγκέντρωσε 53,13% έναντι 46,87% του αντιπάλου του, Μαργαρίτη Πατσιαντά. Η εκλογή του σχολιάστηκε αρνητικά από σημαντική μερίδα του Τύπου. 
Στις 14 Δεκεμβρίου 2015, μετά από διαπιστωτική πράξη της Αποκεντρωμένης Διοίκησης Θεσσαλίας-Στερεάς Ελλάδας τέθηκε σε αργία, εξαιτίας της παραπομπής του σε δίκη για το σκάνδαλο των στημένων αγώνων ποδοσφαίρου του 2011. Έπειτα από πρόταση του ίδιου, στη θέση του δημάρχου αναδείχτηκε κατά πλειοψηφία ο έως τότε αντιδήμαρχος Τουρισμού, Θάνος Θεοδώρου. Ο Μπέος επανήλθε στο αξίωμα στις 12 Μαρτίου 2018, μετά την απαλλαγή του από τις κατηγορίες κακουργηματικού χαρακτήρα.
Σύμφωνα με έρευνες εταιρειών δημοσκοπήσεων που πραγματοποιήθηκαν τον Φεβρουάριο του 2017 και τον Νοέμβριο του 2018, η πλειοψηφία των πολιτών του δήμου Βόλου φέρονταν ικανοποιημένοι από το έργο της δημοτικής αρχής. Στις αυτοδιοικητικές εκλογές του 2019 επανεξελέγη από τον πρώτο γύρο, καθώς συγκέντρωσε ποσοστό 57,31%.